Sointu Möller Järvi-Suomen sosiaalialan osaamiskeskuksen johtajaksi

Itä-Suomen yhteistyöalueen eli Keski-Suomen hyvinvointialueen, Etelä-Savon hyvinvointialueen, Pohjois-Savon hyvinvointialueen ja Pohjois-Karjalan hyvinvointialueen tiedote.

Yhteiskuntatieteiden lisensiaatti Sointu Möller on valittu Järvi-Suomen sosiaalialan osaamiskeskuksen johtajan virkaan.

Sointu Möller

Järvi-Suomen sosiaalialan osaamiskeskuksen toiminta alkoi 1.7.2025. Osaamiskeskuksen toiminta-alue kattaa neljä Itä-Suomen yhteistyöalueen hyvinvointialuetta: Keski-Suomen, Etelä-Savon, Pohjois-Savon ja Pohjois-Karjalan hyvinvointialueet.

Järvi-Suomen sosiaalialan osaamiskeskus on yksi kuudesta lakisääteisestä sosiaalialan osaamiskeskuksesta. Sen tehtävänä on turvata sosiaalialan asiantuntemuksen välittyminen sekä perus-, erityis- ja asiantuntijapalvelujen kehittyminen. Lisäksi osaamiskeskus edistää koulutuksen, tutkimuksen ja käytännön välistä yhteistyötä.

Järvi-Suomen sosiaalialan osaamiskeskus tukee ja kehittää alueen sosiaalipalveluita

Möller vastaa osaamiskeskuksen toiminnan ja talouden johtamisesta. Järvi-Suomen sosiaalialan osaamiskeskuksen sisältöjä valmisteltiin kevään 2025 ajan Itä-Suomen yhteistyöalueen neljän hyvinvointialueen sekä silloisten sosiaalialan osaamiskeskusten yhteistyönä. Keskeisimmiksi sisällöiksi tunnistettiin muun muassa sosiaalihuollon tutkimus- ja kehittämisrakenteiden vahvistaminen, palveluiden kehittäminen alueen erityispiirteet tunnistaen sekä monialainen yhteistyö ja tiedolla johtaminen.

Järvi-Suomen sosiaalialan osaamiskeskus on muodostettu poikkeuksellisella tavalla – yhteistyöhön on lähtenyt mukaan yli 50 yhteisöä, joihin kuuluu alueen korkeakouluja, oppilaitoksia, järjestöjä ja elinkeinoelämän toimijoita. Tavoitteemme on tunnistaa erityisesti ne asiat, joissa voimme yhdistää voimavaramme ja osaamisemme, jotta sosiaalipalveluita voidaan kehittää sekä tutkimustiedon että kokemustiedon pohjalta alueemme asukkaiden tarpeisiin vastaten, kertoo Sointu Möller.

Järvi-Suomen osaamiskeskus toimii verkostomaisesti ja sijoittuu hallinnollisesti Keski-Suomen hyvinvointialueelle, strategisen johtamisen ja järjestämisen vastuualueelle.

Lisää tiedotteita

Katso kaikki tiedotteet