Selvitys silmätautien ja tekonivelkirurgian yhteistyöaluetasoisesta työnjaosta aluehallituksen käsittelyssä

Itä-Suomen yhteistyöalueella (YTA-alue) on käynnissä selvitys erikoissairaanhoidon työnjaosta. Selvityksen yhteydessä toteutetaan erillisselvitykset koskien silmätautien ja tekonivelkirurgian järjestämistä ja uusia yhteisiä tuotantomalleja. Itä-Suomen yhteistyöalueeseen kuuluvat Pohjois-Karjalan, Pohjois-Savon, Keski-Suomen ja Etelä-Savon hyvinvointialueet.

Pohjois-Karjalan hyvinvointialueen – Siun soten aluehallitus käsittelee selvitystyön jatkamista kokouksessaan 25.11.2025. Aluehallitukselle esitetään, että selvitystyötä jatketaan, mutta silmätautien järjestämisvastuun siirtämistä Pohjois-Savon hyvinvointialueelle ei hyväksytä.

Aluehallituksen esityslista on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Erikoissairaanhoidon työnjakoselvitys täsmentää YTA-alueen yhteistyösopimusta

Itä-Suomen YTA-alueen yhteistyösopimus hyväksyttiin kaikkien hyvinvointialueiden aluevaltuustoissa syksyllä 2025. Yhteistyösopimuksen hyväksymisen jälkeen YTA-alueen johtoryhmä päätti käynnistää erikoissairaanhoidon työnjakoselvityksen.

Aiempi tiedote aiheesta: 4.11.2024 Itä-Suomen yhteistyöalue laatii erikoissairaanhoidon työnjakoselvityksen

Selvitys keskittyy erikoissairaanhoidon työnjaon nykytilaan, alueen välisiin asiakasvirtoihin, väestön palvelutarpeisiin ja palveluiden järjestämisen haasteisiin. Taustalla vaikuttaa Keski- ja Itä-Suomen väestön ikääntyminen, mikä lisää palvelutarvetta erityisesti silmätaudeissa ja tekonivelkirurgiassa. Samaan aikaan henkilöstöpula ja tiukka taloustilanne edellyttävät hyvinvointialueilta uusia, kustannusvaikuttavia ratkaisuja erikoissairaanhoitoon. Selvityksen tavoitteena on tunnistaa vaihtoehtoisia, rakenteellisia ratkaisuja silmätautien ja tekonivelkirurgian palveluiden tuottamiseen ja järjestämiseen yhteistyöalueella.

Yhteistyöalueen aluehallitukset käsittelevät asiaa kokouksissaan marraskuun 2025 aikana. Aluehallituksilta pyydetään linjaukset siitä, voidaanko valmistelua jatkaa viranhaltijatyöryhmän esityksen pohjalta.

Mikäli valmistelua päätetään jatkaa, käynnistetään silmätautien osalta ulkopuolinen selvitys, joka keskittyy järjestämisen ja tuotannon liiketoiminnallisiin, taloudellisiin ja juridisiin kysymyksiin. Selvitystä varten etsitään selvityshenkilö, jonka työn kustannukset jaetaan hyvinvointialueiden kesken.

Tekonivelkirurgian osalta selvitystyöryhmä valmistelee esityksen aluehallitusten päätettäväksi osana YTA-sopimuksen mukaista erikoissairaanhoidon työnjakoselvitystä.