Hyvinvointialue jatkaa organisaatio- ja johtamisrakenteiden uudistamista

Pohjois-Karjalan hyvinvointialue – Siun sote jatkaa organisaatiorakenteen ja johtamisjärjestelmän uudistamista aluehallituksen linjausten mukaisesti. Aluehallitus on edellyttänyt, että uudistamista jatketaan vuoden 2026 loppuun saakka linjassa palveluverkon uudistamisen kanssa sekä osana talouden sopeuttamista.

Aluehallitus käsittelee kokouksessaan 20.5.2025 esitystä hyvinvointialueen toimialuejaon tiivistämistä siten, että vuoden 2026 alusta alkaen toimialueiden ja samalla toimialuejohtajien määrä vähenisi seitsemästä viiteen. Hyvinvointialue arvioi saavuttavansa muutoksella noin 125 000 euron pysyvän säästön ylimmän johdon palkkakustannuksissa.

Toimialueet olisivat vuoden 2026 alusta alkaen:

Ympäristöterveydenhuollon palvelut

Konsernipalvelut

Terveyspalvelut (nykyisin terveys- ja sairaanhoitopalvelut)

Sosiaalipalvelut (ikääntyneiden palvelujen sekä perhe- ja sosiaalipalvelujen yhdistäminen)

Pelastuslaitos ja turvallisuuspalvelut

Merkittävin muutos nykytilaan olisi ikääntyneiden palvelujen sekä perhe- ja sosiaalipalvelujen yhdistyminen yhdeksi toimialueeksi.

Hyvinvointialueen hallintosäännön mukaisesti toimialuejaon muuttamisesta päättää aluevaltuusto. Aluevaltuuston päätettäväksi organisaatiomuutos on tarkoitus viedä 28.5., jonka jälkeen muutosten valmistelu etenee kesän ja syksyn aikana toimialueiden organisoitumiseen palvelualueiksi sekä virkavalintoihin.

Aluehallituksen esityslista on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net).

Aiempi tiedote aiheesta: 25.5.2025 Eija Rieppo ikääntyneiden palvelujen sekä perhe- ja sosiaalipalvelujen toimialuejohtajaksi

Tietoa meistä: organisaatio