Pohjois-Karjalan hyvinvointialueen yhteistoimintaneuvottelut päättyivät

Pohjois-Karjalan hyvinvointialueen – Siun soten syyskuussa tuotannollisista ja taloudellisista syistä käynnistyneet yhteistoimintaneuvottelut ovat päättyneet. Neuvotteluissa ei saavutettu henkilöstöjärjestöjen kanssa yksimielisyyttä.

Neuvottelutulos sisältää toimenpiteet 20 miljoonan euron säästöjen aikaansaamiseksi, jotka ovat välttämättömiä vuoden 2025 talousarviossa pysymiseksi sekä vuoden 2026 talousarvion ja vuosien 2027–2029 taloussuunnitelman toteuttamiseksi. Yhteistoimintaneuvottelujen tavoitteena oli löytää sekä nopeasti vaikuttavia säästötoimenpiteitä että pysyviä säästöjä toimintoja uudistamalla ja rakenteita keventämällä.

Neuvottelujen käynnistyessä henkilöstön vähennystarpeen arvioitiin olevan enintään 333 henkilötyövuotta. Kuuden viikon neuvottelujen aikana tarkentunut neuvottelutulos jakautuu seuraavasti: 30 % säästöistä kohdistetaan palvelujen ostoihin ja 26 % henkilöstökuluihin. Loput säästöistä kohdistetaan aine- ja tarvikemenoihin, rahoitukseen ja muihin toimintakuluihin. Myös tulojen lisäämismahdollisuudet ja kirjanpidollisten poistojen vaikutus otettiin kokonaisuudessa huomioon. Neuvotteluiden perusteella muutoksia on kohdistumassa kokonaisuudessaan 258,7 henkilötyövuoteen.

Neuvottelujen tuloksena irtisanomisuhan alla on enintään 129,8 henkilötyövuotta tehtävien lakkaamisen tai toiminnallisten muutosten myötä. Työnantaja selvittää mahdollisuudet sijoittaa näissä tehtävissä työskentelevät henkilöt toisiin tehtäviin ja lopullinen irtisanomisten määrä täsmentyy tämän perusteella. Toiminnalliset muutokset tuovat mukanaan henkilöstöresurssien lisäystarpeita ja esimerkiksi näitä tehtäviä tullaan soveltuvilta osin tarjoamaan irtisanomisuhassa oleville.

Lisäksi noin 126,4 henkilötyövuoteen kohdistuu muita järjestelyjä, muun muassa avointen tehtävien tai virkojen täyttämättä jättämisiä esimerkiksi eläköitymisjärjestelyjen myötä.

Osa henkilöstöön kohdistuvista säästöistä on suunniteltu toteutettavan mahdollistamalla vapaaehtoisten virkavapaiden pitäminen tai lomarahojen vaihtaminen vapaaksi. Myös henkilöstöetuja rajataan. Lomautuksia neuvottelutulokseen ei sisälly.

Neuvottelutuloksen hyväksymisestä päättää hyvinvointialueen aluehallitus kokouksessaan 28. lokakuuta 2025.

Neuvottelujen keskeiset tulokset pähkinänkuoressa:

Neuvottelutulos vastaa vuodelle 2026 asetettua 20 miljoonan euron säästötavoitetta.

Suurin osa säästöistä toteutetaan palvelujen ostoja ja henkilöstökuluja karsimalla. Säästöjä haettiin kaikista kulueristä.

Irtisanomisuhka koskee enintään 129,8 henkilötyövuotta. Työnantaja selvittää mahdollisuudet sijoittaa näissä tehtävissä työskentelevät henkilöt toisiin tehtäviin ja lopullinen irtisanomisten määrä täsmentyy tämän perusteella.

Neuvottelut koskivat hyvinvointialueen koko henkilöstöä. Henkilöstön tehtäviin ja palvelussuhteisiin kohdistuvia säästöjä on kaikilla toimialueilla, kuntien erikseen rahoittamaa ympäristöterveydenhuoltoa lukuun ottamatta.

Aluehallituksen kokouksen esityslista julkaistaan perjantaina 24.10.2025 hyvinvointialueen Dynasty-tietopalvelussa osoitteessa: Esityslistat ja pöytäkirjat (dynastyjulkaisu.pohjoiskarjala.net)

Hyvinvointialue kertoi yhteistoimintaneuvottelujen perusteista tiedotteessa 21.8.2025: Pohjois-Karjalan hyvinvointialueen aluehallitukselle esitetään jälleen yhteistoimintaneuvottelujen käynnistämistä.