Järvi-Suomen sosiaalialan osaamiskeskus aloittaa toimintansa 1.7. – kumppanuushaku käynnissä vielä 13.6. saakka

Itä-Suomen yhteistyöalueen/ Keski-Suomen hyvinvointialueen tiedote

Keski-Suomen hyvinvointialueen hallinnoima Järvi-Suomen sosiaalialan osaamiskeskus aloittaa toimintansa 1.7.2025. Osaamiskeskus toimii sosiaalialan asiantuntemuksen ja uudistumisen tukena. Kumppanuushaku on käynnissä 13.6. asti.

Itä-Suomen yhteistyöalueen (YTA) hyvinvointialueiden aluehallitukset ovat päättäneet, että Itä-Suomen yhteistyöalueen sosiaalialan osaamiskeskusta hallinnoi Keski-Suomen hyvinvointialue 1.7.2025 alkaen.

Tehty päätös liittyy valtioneuvoston 30.10.2024 antamaan asetukseen, jolla muutetaan sosiaalialan osaamiskeskusten lukumäärää ja toimialueita siten, että jokaisella sosiaali- ja terveydenhuollon yhteistyöalueella (YTA) on jatkossa yksi sosiaalialan osaamiskeskus.

Sosiaalialan osaamiskeskusten lakisääteisenä tehtävänä on turvata sosiaalialan asiantuntemuksen välittyminen, sosiaalihuollon perus-, erityis- ja asiantuntijapalveluiden kehittyminen sekä koulutuksen, tutkimuksen ja käytännön monipuolinen yhteys.

Sosiaalialan osaamiskeskukset ovat toimineet Suomessa ansiokkaasti yli 20 vuoden ajan sosiaalialaa määrätietoisesti kehittäen. Itä-Suomen yhteistyöalueella sosiaalialan osaamiskeskustoimintaa ovat tuottaneet Itä-Suomen sosiaalialan osaamiskeskus ISO ry sekä Keski-Suomen sosiaalialan osaamiskeskus. Asetusmuutos tarkoittaa Itä-Suomen yhteistyöalueella, että kahden osaamiskeskuksen sijaan alueelle muodostetaan uusi Järvi-Suomen sosiaalialan osaamiskeskus. Se toimii jatkossa Keski-Suomen hyvinvointialueen, Pohjois-Savon hyvinvointialueen, Etelä-Savon hyvinvointialue Eloisan sekä Pohjois-Karjalan hyvinvointialue Siun soten alueilla.

Tule uudistamaan sosiaalihuoltoa – kumppanuushaku käynnistyy

Osaamiskeskuslaki määrittelee, että osaamiskeskuksen voivat muodostaa kunkin toimialueen hyvinvointialueet yhdessä yliopistojen, ammattikorkeakoulujen ja muiden sosiaali- ja terveysalan oppilaitosten, maakunnan liittojen, aluehallintovirastojen, järjestöjen ja yritysten sekä muiden sosiaali- ja terveysalalla toimivien eri tahojen kanssa.

Järvi-Suomen osaamiskeskuksen muodostamiseksi avataan laaja ja avoin kumppanuushaku, joka on avoinna 13.6 kello 15.00 asti. Mukaan muodostamaan uutta Järvi-Suomen sosiaalialan osaamiskeskusta pääsee laittamalla sähköpostia osoitteella kirjaamo@hyvaks.fi. Aihekenttään tulee laittaa otsikoksi “Järvi-Suomen sosiaalialan osaamiskeskuksen muodostaminen”.

Toivomme, että saamme rakentaa laajan ja monipuolisen verkoston toimijoista kaikilta neljältä hyvinvointialueelta. Mukaan ovat tervetulleita kaikki, jotka ovat kiinnostuneita sosiaalihuollon tutkimuksesta, koulutuksesta, kehittämisestä ja innovaatioista. Yhdessä voimme luoda vaikuttavia tekoja ja vahvistaa sosiaalihuollon tulevaisuutta, sanoo strategiajohtaja Anu Pihl Keski-Suomen hyvinvointialueelta.

Muodostamissopimus allekirjoitetaan ilmoittautuneiden kanssa viimeistään 19.6.

Lisätietoja:

Lasse Leppä, konsernipalvelujen toimialajohtaja, Keski-Suomen hyvinvointialue, lasse.leppa(at)hyvaks.fi, p. 050 599 9545

Anu Pihl, strategiajohtaja, Keski-Suomen hyvinvointialue, anu.pihl(at)hyvaks.fi, p. 050 320 4896