Hyvinvointialueen talousennuste on heikentynyt

Pohjois-Karjalan hyvinvointialue – Siun soten tulos on elokuun toteuman perusteella päätymässä 2 miljoonaa euroa alijäämäiseksi.

Tulosennustetta on heikennetty, koska hyvinvointialueen kiinteistöomaisuuden myynnin toteutuminen tämän vuoden aikana näyttää epätodennäköiseltä. Hyvinvointialue oli talousarviossaan arvioinut saavaansa omaisuuden myyntituloja noin 7,5 miljoonaa euroa. Tämä myyntitulo on nyt poistettu ennusteesta.

Palvelujen ostot ovat ylittämässä muutetun talousarvion noin 23 miljoonalla eurolla. Merkittävimmät tekijät ovat perhe- ja sosiaalipalvelujen sekä ikääntyneiden palvelujen asiakaspalvelujen ostot. Myös materiaalihankinnat ja avustukset ovat ylittämässä talousarvion yhteensä noin 2 miljoonalla eurolla. Henkilöstökulut puolestaan ovat alittamassa budjetoidun noin 3,3 miljoonalla eurolla.

Heikentyneestä talousennusteesta huolimatta hyvinvointialue tavoittelee mahdollisimman hyvää tulosta tälle vuodelle, sillä kuluvan vuoden tulos vaikuttaa muun siihen, saako hyvinvointialue lisäaikaa kertyneiden alijäämien kattamiseen.

Toimintakulujen kasvu on pidettävä hallinnassa, ja tarvitsemme mahdollisesti myös nopeasti vaikuttavia säästötoimenpiteitä, jotta vuosi päätyisi positiiviseen tulokseen. Lisäaika alijäämien kattamiseen turvaa myös palveluja, sillä talouden ja toiminnan kestävä sopeuttaminen vaatii aikaa, toteaa hyvinvointialuejohtaja Kirsi Leivonen.

Hyvinvointialueen aluehallitus käsittelee kuukausiraportin kokouksessaan 23.9.2025. Aluehallituksen esityslista on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)