Siun sote vetäytyy henkilökuljetuksia koskevasta hankinnasta – kuljetuspalvelut jatkuvat toistaiseksi ennallaan

Pohjois-Karjalan hyvinvointialue – Siun sote vetäytyy henkilöstökuljetuksia koskevasta yhteishankinnasta. Asiakkaiden kuljetuspalveluihin nyt tehdyllä päätöksellä ei ole vaikutuksia, vaan nykyiset sopimukset ja toimintamallit jatkuvat toistaiseksi ennallaan.

Hyvinvointialue oli mukana mahdollisena tilaajana henkilöstökuljetusten yhteiskilpailutuksessa, joka toteutettiin yhdessä Keski-Suomen, Pohjois-Savon ja Etelä-Savon hyvinvointialueiden kanssa. Hankintapäätös tehtiin 11. elokuuta 2025, ja siitä on tehty useampia hankintaoikaisuvaatimuksia.

Siun soten nykyiset sopimukset kuljetuspalveluista ovat voimassa vuoden 2027 kesäkuun loppuun saakka. Osallistuminen yhteishankintaan mahdollisena tilaajana tarkoitti sitä, että Pohjois-Karjalan hyvinvointialueella olisi ollut mahdollisuus tehdä hankintasopimus kilpailutuksen puitteissa nykyisen sopimuskauden päättyessä. Mahdollisuus olisi edelleen ollut myös kilpailuttaa kuljetuspalvelut Pohjois-Karjalassa erikseen.

Hankinnasta vetäytymisen jälkeen Pohjois-Karjalan hyvinvointialue ei ole enää mukana yhteishankinnassa edes mahdollisena tilaajana. Hyvinvointialue kilpailuttaa kuljetuspalvelunsa erikseen viimeistään, kun nykyisen hankintajärjestelmän päättyminen on käsillä. Perusteluna päätökselle on se, että vuoteen 2027 ulottuvan optiokauden aikana toimintaympäristössä mahdollisesti tapahtuvat muutokset voivat vaikuttaa olennaisesti hankinnan määrittelemiseen.

Hyvinvointialueen aluehallitus käsittelee hankintaoikaisuvaatimuksia ja markkinaoikeudelle annettavia vastineita kokouksessaan 23.9. Aluehallitukselle esitetään, että hankintaoikaisut jätetään käsittelemättä, koska hankinnasta on tehty keskeyttämispäätös. Aluehallituksen esityslista julkaistaan 19. syyskuuta Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net).

Hankinnan keskeyttämispäätös on julkaistu Siun soten viranhaltijapäätöksissä 18.9.2025: Viranhaltijapäätökset (dynastyjulkaisu.pohjoiskarjala.net)

Siun sote on tiedottanut hyvinvointialueen nykyisille palveluntuottajille sekä aiemmasta hankintapäätöksestä että päätöksestä vetäytyä hankinnasta.