Täydentävät yhteistoimintaneuvottelut päättyivät ikääntyneiden palvelujen asumispalveluissa

Pohjois-Karjalan hyvinvointialueen – Siun soten yhteistoimintaneuvottelut ikääntyneiden palvelujen asumispalveluissa ovat päättyneet. Kyseessä oli täydentävät neuvottelut helmikuussa 2025 päättyneisiin koko organisaatiota koskeviin tuotannollisista ja taloudellisista syistä käytyihin yhteistoimintaneuvotteluihin.

Ikääntyneiden asumispalvelujen täydentävissä neuvotteluissa käsiteltiin muutoksia, jotka vaikuttavat olennaisesti yhteisöllisen asumisen ja ympärivuorokautisen palveluasumisen henkilöstöön. Neuvottelujen tuloksena tarkennettiin muutosten vaikutusta asumispalvelujen henkilöstöön.
Käydyissä neuvotteluissa todettiin, että asumispalvelujen sopeutustoimenpiteet muodostavat 2,3 miljoonan euron osuuden koko hyvinvointialueen vuoden 2025 säästötavoitteesta, joka on 30 miljoonaa euroa. Asumispalvelujen sopeutustoimenpiteiden osuus ei muuttunut täydentävissä neuvotteluissa.

Neuvottelutuloksen mukaan asumispalveluihin kohdistuvat henkilöstömuutokset koskevat yhteensä 68,2 henkilötyövuotta, joista ympärivuorokautiseen asumiseen kohdistuu 33,2 henkilöstövuoden vaikutus ja yhteisölliseen asumiseen 35 henkilötyövuoden vaikutus. Vaikutukset asumispalveluissa koostuvat tehtävämuutoksista ja eläkepoistuman hyödyntämisestä.

Neuvottelutuloksen hyväksymisestä päättää hyvinvointialueen aluehallitus kokouksessaan17.6.2025.

Täydentävät neuvottelut ikääntyneiden palveluissa eivät vaikuttaneet muilta osin Siun soten helmikuussa päättyneiden yhteistoimintaneuvottelujen tulokseen. Hyvinvointialueen koko organisaatiota koskevien yhteistoimintaneuvottelutulos sisältää toimenpiteet 30 miljoonan euron säästöjen aikaansaamiseksi, jotka ovat välttämättömiä vuoden 2025 talousarviossa pysymiseksi.

Aluehallituksen kokouksen esityslista on julkaistu perjantaina 13.6.2025 hyvinvointialueen Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net).